Lisolo 74: Moto oyo azali kobanga te
BÓTALA ndenge bazali kosɛka elenge mobali oyo. Nkombo na ye nani? Nkombo na ye Yirimia. Azali mosakoli monene ya Yehova.
Mwa moke nsima ya ntango oyo Mokonzi Yosiya abandi kobukabuka bikeko, Yehova aponi Yirimia azala mosakoli na Ye. Kasi, Yirimia akanisi ete azali elenge mpenza mpe akokoka kozala mosakoli te. Yango wana, Yehova alaki ete akosunga ye.
Yirimia ayebisi Bayisraele bátika kosala mabe. Alobi boye: ‘Banzambe oyo bato ya bikólo basambelaka bazali banzambe ya lokuta.’ Kasi Bayisraele mingi bazali kolinga nde kosambela banzambe ya lokuta na esika ya kosambela Yehova Nzambe ya solo. Ntango Yirimia azali koyebisa bato ete Nzambe akopesa bango etumbu mpo na mabe oyo bazali kosala, bazali kosɛka ye.
Bambula mingi eleki. Yosiya akufi, sanza misato na nsima, mwana na ye Yehoyakime akómi mokonzi. Na ntango yango, Yirimia azali se koyebisa Bayisraele ete: ‘Soki botiki bizaleli mabe na bino te, Yerusaleme ekobomama.’ Banganga-nzambe basilikeli ye makasi mpe balobi na ye ete: ‘Osengeli kokufa mpo na makambo oyo ozali koloba!’ Na nsima, bayebisi bankumu ya Yisraele ete: ‘Yirimia asengeli kokufa, mpo alobeli engumba na biso mabe.’
Sikoyo Yirimia akosala nini? Mosakoli yango abangi te. Ayebisi bato nyonso ete: ‘Yehova atindi ngai nayebisa bino makambo oyo. Soki botiki bizaleli mabe na bino te, Nzambe akoboma Yerusaleme. Kasi bóyeba ete soki bobomi ngai, bokoboma ngai kaka mpamba, mpo nasali eloko te.’
Bankumu babomi Yirimia te, kasi Bayisraele batiki mpe bizaleli mabe na bango te. Na nsima, Nebukadenezare, mokonzi ya Babilone, ayei kobundisa Yerusaleme. Nsukansuka, alongi Bayisraele mpe akómisi bango baombo na ye. Akei na bato mingi na Babilone. Kanisá naino mpasi okoyoka soki bato ya mboka mosusu bakangi yo na makasi mpe bakei na yo na mboka na bango.
Yirimia 1:1-8; 10:1-5; 26:1-16; 2 Bakonzi 24:1-17.
Mituna
- Elenge oyo ozali komona na elilingi ezali nani?
- Ntango Nzambe aponaki Yirimia mpo azala mosakoli azongisaki nini, kasi Yehova alobaki na ye nini?
- Nsango nini Yirimia azali koyebisa bato?
- Na ndenge nini banganga-nzambe balukaki kopekisa Yirimia, kasi ndenge nini amonisi ete abangaka te?
- Likambo nini elekaki ntango Bayisraele baboyi kotika bizaleli na bango ya mabe?
Mituna mosusu
- Tángá Yirimia 1:1-8.
Ndenge ndakisa ya Yirimia emonisi yango, nini esalaka ete moto akoka malamumalamu mpo na mosala ya Yehova? (2 Ko. 3:5, 6)
Na ndenge nini ndakisa ya Yirimia ezali kolendisa bilenge bakristo lelo oyo? (Mos. 12:1; 1 Tim. 4:12)
- Tángá Yirimia 10:1-5.
Lisese nini Yirimia asaleli mpo na komonisa ete kotyela bikeko motema ezali bozoba? (Yir. 10:5; Yis. 46:7; Hab. 2:19)
- Tángá Yirimia 26:1-16.
Lelo oyo, ntango bakristo batikali oyo batyami mafuta na elimo bazali kopesa nsango ya likebisi, ndenge nini bazali kobatela na motema etinda oyo Yehova apesaki Yirimia ete ‘alongola ata liloba moko te’? (Yir. 26:2; Mib. 4:2; Mis. 20:27)
Wapi ndakisa malamu Yirimia atikeli Batatoli ya Yehova lelo oyo mpo na kosakwela mabota makebisi ya Yehova? (Yir. 26:8, 12, 14, 15; 2 Tim. 4:1-5)
- Tángá 2 Bakonzi 24:1-17.
Mpasi nini Yuda ezwaki lokola bazalaki sembo te epai ya Yehova? (2 Bak. 24:2-4, 14)
lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn lin_Latn